Folketing
2003-01-31

Jeg skal se, hvor langt jeg kan komme på den tilmålte tid. I dag er det jo ikke begrænsninger i konfliktretten, der er til diskussion, så det tillader jeg mig at springe over. Til fru Pernille Falcon skal jeg sige: Jo, lovforslaget er udtryk for et indgreb i aftalefriheden. Det kommer man ikke uden om, det er ikke til diskussion. Men vi opfatter det som et forsvarligt indgreb i aftalefriheden, der er begrundet i helt ordinære grundrettigheder. Jeg har i øjeblikket ikke tanker om, at der skal være andre områder, som man absolut skal gribe ind over for, men at afsværge det her og nu er jo en umulig sag. Jeg er nødt til at sige, at dér, hvor man efter grundig overvejelse finder, at der er behov for at gribe ind af hensyn til helt elementære grundrettigheder, skal der selvfølgelig gribes ind, men der er ikke for mig at se noget præcis på tapetet.